Presidenti Obama u jep shtytje të re marrëdhënieve me Rusinë
Shtetet e Bashkuara dhe Rusia po punojnë për zëvëndësimin e Traktatit për Pakësimin e Armëve Strategjike, i cili skadoi në dhjetor
Gjatë vitit të parë në detyrë të Presidentit Barak Obama, administrata e tij u përpoq t’u jepte një shtytje të re marrëdhënieve Amerikë-Rusi, të cilat u acaruan gjatë administratës së ish-presidentit George W. Bush. Në mars të vitit të kaluar, Sekretarja e Shtetit Hillari Klinton i dha ministrit të Jashtëm rus, Sergei Lavrov, një dhuratë, që simbolizonte angazhimin e administratës Obama për t’i dhënë një shtytje të re marrëdhënieve me Rusinë. Ishte një sustë me fjalën ‘rifillo’, të përkthyer në rusisht. “U përpoqëm shumë që të gjenim fjalën e saktë në rusisht. A mendoni se e qëlluam,? pyeti Sekretarja Klinton. “Ju e keni gabim, duhet të jetë 'perezagruzka.' Këtu është shkruar 'peregruzka,' që do të thotë e mbingarkuar,” u përgjigj homologu i saj. Megjithë përkthimin e gabuar, analisti i pavarur i politikës ruse, Aleksander Konovalov, mirëpret përmirësimin e marrëdhënieve. Ai thotë se administrata e presidentit Bush u duk se nuk e përfilli Rusinë për shkak të ekonomisë relativisht të vogël dhe arsenalit të vjetër bërthamor. “Ndryshimi kryesor i administratës Obama është se ajo e kuptoi se qëndrimi i administratës së mëparshme, thjesht matematik ishte e gabuar. Rëndësia e Rusisë në botë është shumë e madhe. Amerika ka nevojë për Rusinë po aq sa Rusia ka nevojë për Shtetet e Bashkuara”. Analisti Konovalov thotë se të dy vendet mund të bashkëpunojnë në luftën kundër terrorizmit, trafikut të drogës, Afganistanin, programin bërthamor të Iranit dhe mos përhapjen e armëve bërthamore në përgjithësi. Në korrik, Presidenti Obama vizitoi Moskën dhe nënshkroi një marrëveshje paraprake për pakësimin e dy arsenaleve bërthamore më të mëdha të botës me një të tretën. “Ne kemi marrë masa të rëndësishme drejt sigurisë bërthamore si dhe për të ndalur përhapjen e armëve bërthamore. Kjo fillon me pakësimin e arsenaleve tona”. Të dy vendet po punojnë për zëvëndësimin e Traktatit për Pakësimin e Armëve Strategjike, i cili skadoi muajin e kaluar. Shtëpia e Bardhë dhe Kremlini thonë se marrëveshja mund të arrihet së shpejti. Rusia ka mirëpritur vendimin e Presidentit Obama për anullimin e planeve për ndërtimin në Evropën Qendrore të një sistemi të debatueshëm për mbrojtjen nga raketat. Dhe duke u bërë një lëshim Shteteve të Bashkuara, Moska lejoi përdorimin e territorit të saj për të furnizuar trupat e NATO-s në Afganistan. Sidoqoftë Presidenti rus Dmitri Medvedev tha muajin e kaluar se vendi i tij do të zhvillojë një teknologji të re raketash, që u prit me shqetësime në Uashington. “Kur të hartojmë dhe të nënshkruajmë marrëveshjen, ne ende do të meremi me zhvillimin e forcave tona të mbrojtjes strategjike. Pa to, është e pamundur të mbrojmë vendin tonë”. Aleksander Konovalov thotë se marrëdhëniet SHBA-Rusi janë përmirësuar gjatë vitit të kaluar, por jo aq sa të arrihet në një satisfaksion. “Rruga në të ardhmen është shumë më e gjatë se sa ajo e vitit të kaluar. Ajo që nevojitet mbi të gjitha është një nivel komplet i ri besimi”. Pjesa më e madhe e mosbesimit ka të bëjë me republikat ish-sovjetike. Administrata Obama nuk pranon pretendimet ruse për privilegje speciale në këto republika, ndërkohë që Kremlini kundërshton çdo shtrirje të NATO-s, që do të përfshinte Gjeorgjinë dhe Ukrainën. (ze)